Var på vei til trafikkulykke

Brannmannskaper måtte løpe i sikkerhet

KNUST: Utrykningskjøretøy var allerede på stedet før helikopteret styrtet, fordi en trailer hadde veltet. Foto: Kristine Skaansar

Øyenvitne: - Snuten gikk rett i bakken

Pål Thomassen var øyenvitne til den dramatiske helikopterstyrten på Sollihøgda tirsdag. To personer er bekreftet omkommet etter ulykken.

Bjørn-Martin Nordby

Eliese Laustsen

Stella Bugge

Natalie Remøe Hansen

Ole N. Olsen

Fredrik Svendsen

Oppdatert 15. januar 2014

Artikkelen er over seks år gammel

Thomassen kom kjørende i sørgående retning på veien der helikopteret styrtet like før klokken 11.00 tirsdag formiddag. To personer er til nå bekreftet omkommet, og en 51 år gammel mann er alvorlig skadet.

VGTV: SE DIREKTEBILDER FRA ULYKKESSTEDET HER!

Først observerte Thomassen en veltet trailer i motsatt retning.

- Jeg så at helikopteret skulle lande ved innløpet til en tunnel som rehabiliteres. Så ser jeg at helikopteret tar tak i høyspenten, før halen går opp og snuten går rett i bakken, sier Thomassen til VG.

VG Direkte: Få siste nytt om helikopterulykken her

Han beskriver en voldsom røykutvikling etter helikopterets sammenstøt med høyspentledningen, og at det deretter gikk svært fort før helikopteret gikk i bakken i kjørebanen.

HELIKOPTERET: Det var et Eurocopter EC 135 P2+ som styrtet tirsdag.



- Det var allerede utrykningskjøretøy på stedet på grunn av traileren som hadde veltet, så de som satt i helikopteret fikk umiddelbart hjelp, sier øyenvitnet.

Han mener det var tre til fire personer i helikopteret.

- Det så ut som de var veldig alvorlig skadet, sier Thomassen.

Stanset trafikken

Norsk Luftambulanse AS bekrefter tirsdag ettermiddag at to av deres ansatte har omkommet. Helikopteret, som er av typen EC 135 P2+, er til vanlig stasjonert på Lørenskog.

SORG: Flagget vaier på halv stang utenfor Norsk Luftambulanses hovedkvarter i Drøbak. Foto: HARALD HENDEN

Thomassen forteller at han og flere andre løp opp til ulykkesstedet etter styrten.

- Vi fikk beskjed om å holde oss på siden. Da flyr vi tilbake og sørger for at de som kommer i sørgående kjører inn til siden, så utrykningskjøretøyene kommer frem, sier han.

Kristine Skaansar var på ulykkestedet kort tid etter at helikopteret gikk i bakken.

- Det var en ambulanse som lettet og det ble bedrevet førstehjelp på en person, som senere ble hentet av en luftambulanse, beskriver hun.

Måtte legge på sprang

Terje Reginiussen, varabrannsjef ved Vestviken 110-sentral var blant brannmannskapene på ulykkesstedet. Han var selv nær ved å få helikopteret i hodet.

- Vi ble først tilkalt i forbindelse med lastebilulykken, og måtte gå nedover til ulykkesstedet fordi veien var sperret. Da så vi helikopteret komme, og trodde det skulle lande - men forstå raskt at det ikke var tilfellet. De nærmeste brannfolkene måtte legge på sprang for å komme seg unna, og hindre at de fikk det i hodet. Det var som i en film, sier Reginiussen til VG.

- Det var bare å snu. Vi var hos de skadde i helikoptervraket på ti sekunder, og iverksatte førstehjelp umiddelbart.

På det tidspunktet helikopteret styrtet, var ambulansen kommet frem til den skadde sjåføren, og bisto ham. Sjåføren ble fraktet til Vestre Viken sykehus på Hønefoss.

Alvorlig skadet

Redningsleder Andreas Bull ved Hovedredningssentralen Sør-Norge opplyser at Sea King-helikopteret sto på stedet for helikopterstyrten frem til klokken 12.45, men at det etter hvert ble videre for å hente den skadede lastebilsjåføren.

- Sjåføren ble sendt til sykehuset på Hønefoss i vanlig ambulanse, og venter nå på å bli fraktet videre til Oslo universitetssykehus i Oslo, sier Bull til VG.

Informasjonsrådgiver Lena Skotland i Vestre Viken helseforetak sier at lastebilsjåføren er veldig alvorlig skadet.

- Han har hodeskader og flere brudd, blant annet nakkebrudd. Han vil bli overflytter til Oslo universitetssykehus etter å ha fått stabiliserende behandling på Ringerike sykehus, forteller hun.

Ifølge Skotland har lastebilsjåføren trolig veltet i lav hastighet.

- Men til tross for lav hastighet har han skadet seg alvorlig, sier hun.

- Trangt

Audun Lyche Nordli bor på Hønefoss, og kjører ukentlig strekningen over Sollihøgda via E16 til Oslo.

Han mener området er et kjent ulykkessted for lokalbefolkningen.

- Det er ingen bebyggelse i området hvor ulykken har funnet sted, men en bratt vei med ulendt terreng som befinner seg mellom to tunneler. Det er trangt, og ikke sjeldent at trailere og biler står fast der. Hvert år når snøen kommer oppstår problemer i trafikken, og nå er vi dessverre i gang, sier han til VG.

Publisert: 14.01.14 kl. 11:56 Oppdatert: 15.01.14 kl. 10:33

Les også